അപകീര്ത്തി കേസ് അവസാനിപ്പിക്കണമെന്ന കങ്കണയുടെ ആവശ്യം ഹൈകോടതി തള്ളി മുംബൈ: കവിയും ഗാനരചയിതാവുമായ ജാവേദ് അക്തര് തനിക്കെതിരെ നല്കിയ അപകീര്ത്തി കേസില് നടപടികള് അവസാനിപ്പിക്കണമെന്നാവശ്യപ്പെട്ട് കങ്കണ നല്കിയ ഹരജി ബോംബെ ഹൈകോടതി തള്ളി. കേസ് കൃത്യമായി മനസിലാക്കാന് അന്തേരി മെട്രോപൊളിറ്റന് മജിസ്ട്രേറ്റ് കോടതിക്ക് സാധിച്ചില്ലെന്നാണ് കങ്കണയുടെ അഭിഭാഷകന് വാദിച്ചത്. എന്നാല്, ഹൈകോടതി ഇത് തള്ളുകയായിരുന്നു.നേരത്തെ, കോടതിയില് നേരിട്ട് ഹാജരായില്ലെങ്കില് നടപടിയെടുക്കുമെന്ന് അന്തേരി മെട്രോപൊളിറ്റന് മജിസ്ട്രേറ്റ് കോടതി കങ്കണക്ക് മുന്നറിയിപ്പ് നല്കിയിരുന്നു. കേസില് നടി കോടതിയില് ഹാജരായിരുന്നില്ല. കങ്കണ നഗരത്തില് ഇല്ലെന്നും അതിനാലാണ് ഹാജരാകാന് കഴിയാത്തതെന്നുമായിരുന്നു അവസാന തവണ നടിയുടെ അഭിഭാഷകന് അറിയിച്ചത്. ഇനിയും ഹാജരായില്ലെങ്കില് കങ്കണക്കെതിരെ വാറണ്ട് അയക്കാന് ജാവേദ് അക്തറിന് ആവശ്യപ്പെടാമെന്ന് കോടതി വ്യക്തമാക്കിയിരുന്നു. നടന് സുശാന്ത് സിങ് രാജ്പുത്തിന്റെ മരണവുമായി ബന്ധപ്പെട്ട് ടെലിവിഷന് ചാനലില് അര്ണബ് ഗോസ്വാമിക്ക് നല്കിയ അഭിമുഖത്തില് കങ്കണ റണൗട്ട് അനാവശ്യമായി തന്റെ പേര് വലിച്ചിഴച്ചെന്നും അത് തന്നെ അപകീര്ത്തിപ്പെടുത്താന് ഉദ്ദേശിച്ചുള്ളതായിരുന്നെന്നും കാണിച്ചാണ് ജാവേദ് അക്തര് കോടതിയെ സമീപിച്ചത്. തുടര്ന്ന് കേസെടുക്കാന് കോടതി നിര്ദേശിക്കുകയായിരുന്നു.